Up-325/03
Natisni
Opravilna št.:
Up-325/03
Datum odločitve:
16. 10. 2003
ECLI:
ECLI:SI:USRS:2003:Up.325.03
Akt:
Ustavna pritožba A. A. zaradi kršitve človekovih pravic in temeljnih svoboščin v kazenskem postopku pred Okrožnim sodiščem v Mariboru v zadevi št. K 305/2001
Izrek:
Ustavna pritožba A. A. zaradi kršitve človekovih pravic in temeljnih svoboščin v kazenskem postopku pred Okrožnim sodiščem v Mariboru v zadevi št. K 305/2001 se zavrže.
Evidenčni stavek:
Ker kazenski postopek zoper ustavno pritožnico še ni pravnomočno zaključen in torej ni mogoče govoriti o izčrpanosti rednih pravnih sredstev, predčasna obravnava ustavne pritožbe ni mogoča. Zato se ustavna pritožba zavrže.
Geslo:
1.4.52.4 - Ustavno sodstvo - Postopek - Procesne predpostavke v postopku ustavne pritožbe - Izčrpanje pravnih sredstev .
Pravna podlaga:
Člen 55.1.2, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
8. 5. 2003
Vrsta odločitve:
sklep
Vrsta rešitve:
zavrženje
Dokument:
US22736
Up-325/03 - 5
16. 10. 2003
SKLEP
Ustavno sodišče je v postopku za preizkus ustavne pritožbe A. A. iz Ž. na seji senata dne 30. septembra 2003 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
sklenilo:
Ustavna pritožba A. A. zaradi kršitve človekovih pravic in temeljnih svoboščin v kazenskem postopku pred Okrožnim sodiščem v Mariboru v zadevi št. K 305/2001 se zavrže.
Obrazložitev
1. Ustavna pritožnica je v ustavni pritožbi zoper sklepe o podaljšanju hišnega pripora, ki jo vodi Ustavno sodišče pod opravilno številko Up-286/01, ter v dopolnilnih vlogah k ustavni pritožbi navedla več očitkov, ki naj bi domnevno utemeljevali kršitve človekovih pravic in temeljnih svoboščin v kazenskem postopku, ki teče zoper njo pred Okrožnim sodiščem v Mariboru, in ki se nanašajo na preprečevanje dostopa do dokazov, zavračanje predlogov obrambe in neobravnavanje procesnih vlog. Ustavno sodišče je na seji dne 8. 5. 2003 sklenilo, da se vloge, ki vsebujejo navedene očitke, izločijo iz ustavne pritožbe zoper sklepe o podaljšanju hišnega pripora in se vpišejo kot samostojna ustavna pritožba.
2. V vlogah z dne 29. 7. 2002 in z dne 21. 5. 2003 ustavna pritožnica Ustavno sodišče prosi, naj njeno pritožbo prednostno obravnava. Iz navedb v vlogi in ker jo opira na drugi odstavek 51. člena Zakona o Ustavnem sodišču (v nadaljevanju ZUstS) je razumeti, da ustavna pritožnica pravzaprav želi obravnavo ustavne pritožbe pred izčrpanjem pravnih sredstev.
3. Ustavna pritožba se po določbi prvega odstavka 51. člena ZUstS lahko vloži šele, ko so izčrpana vsa pravna sredstva. Po določbi drugega odstavka istega člena lahko Ustavno sodišče izjemoma odloča o ustavni pritožbi pred izčrpanjem izrednih pravnih sredstev, če je zatrjevana kršitev očitna in če bi z izvršitvijo posamičnega akta nastale za pritožnika nepopravljive posledice.
To pomeni, da lahko Ustavno sodišče izjemoma odloča o ustavni pritožbi pred izčrpanjem izrednih pravnih sredstev, v nobenem primeru - niti v izjemnih primerih - pa ne more odločati pred izčrpanjem rednih pravnih sredstev.
4. Domnevne kršitve človekovih pravic in temeljnih svoboščin, ki jih zatrjuje ustavna pritožnica, je mogoče uveljavljati v postopku s pritožbo kot z rednim pravnim sredstvom zoper odločitve prvostopenjskega sodišča. Ker je kazenski postopek zoper ustavno pritožnico še v teku, ni mogoče govoriti o izčrpanosti rednih pravnih sredstev v tej zadevi.
5. Ker procesna predpostavka izčrpanosti pravnih sredstev ni podana in ker niso izpolnjeni pogoji za predčasno obravnavo ustavne pritožbe, je Ustavno sodišče ustavno pritožbo zavrglo.
6. Senat Ustavnega sodišča je sprejel ta sklep na podlagi druge alineje prvega odstavka 55. člena ZUstS v sestavi: predsednik senata dr. Zvonko Fišer ter člana dr. Ciril Ribičič in dr. Mirjam Škrk. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednik senata
dr. Zvonko Fišer